Osmatračnica na "Nultoj točki" (11/1/02) - 2002-01-11
Ruševine Svjetskog trgovinskog centra u posljednja četiri mjeseca posjetili su deseci tisuća Amerikanaca i stranaca
U New Yorku, uz mjesto gdje se uzdizao Svjetski trgovinski centar, podignuta je osmatračnica, tako da posjetitelji mogu izbliza vidjeti razorne posljedice rujanskih terorističkih napada. Međutim, jednako kao i pitanje budućnosti sprženog tla na koje pruža pogled, tako je i sama osmatračnica vrlo delikatno pitanje. Dugački red proteže se oko čitavog bloka zgrada. Stotine ljudi satima čekaju na temperaturama ispod nule. Jesu li to zagriženi ljubitelji nogometa, koji čekaju na ulaznice za finalne utakmice? Ili, tinejdžeri koji čekaju da vide 'N' Sync ili Britney Spears? Niti jedno od toga; ovi ljudi čekaju da bi se uspeli novu osmatračku platformu na mjestu nazvanom Ground Zero, odakle se pruža pogled na sedam hektara pustoši, gdje su se svojedobno uzdizali neboderi blizanci Svjetskog trgovinskog centra. Sama osmatračka platforma jednostavno je izgrađena - širine deset metara, visine pet metara, to je obična terasa od drvenih dasaka, položenih na metalne grede, koja gleda prema sjeveru. Arhitekti, koje je grad unajmio da izgrade osmatračnicu, pokušali su u što većoj mjeri poštediti osjećaje onih najteže pogođenih rujanskim napadima - obitelji žrtava. Jedan od dizajnera platforme je Ricardo Scofidio. "Glavna briga nam je bila da ne stvorimo nešto što bi mnogima izgledalo kao turistička atrakcija. To nam ni u kom slučaju nije bila namjera. Turisti će, to je sigurno, doći i pogledati zgarište, a potom otići bilo u kazalište ili negdje drugdje. Međutim, glavni cilj nam je bio da izgradimo nešto za ljude koji imaju legitimnu potrebu da vide to mjesto, da vlastitim očima vide posljedice terorističkih napada. Nismo željeli da to bude spomenik; željeli smo da bude nešto što je više moguće neutralno." U izgradnju osmatračke platforme utrošeno je mnogo dobre volje - građevni materijal dobijen je besplatno, rad je zaračunat tek minimalno. Sve troškove pokrile su donacije. Larry Silverstein, građevinski poduzetnik u čijem je najmu bio Svjetski trgovinski centar, priložio je sto tisuća dolara. Velikim dijelom, platforma je doživjela dobar prijem. Posjetitelji dolaze iz čitavog svijeta i većina ih je zahvalna na pogledu koji se pruža s platforme. Kay Manning je s obitelji došla iz Dublina. "Bila je tu jedna žena, jako uzrujana i zaplakana. Ona je došla iz Jeruzalema i mislim da se osjećala jednako kao i mi. Prije nego što dođeš, čini ti se da je to možda spektakl, ali, kad se nađeš ovdje, vidiš da nema ni traga spektaklu. Ljudi žele doći i odati počast, biti dijelom onoga kroz što prolaze svi drugi koji dođu ovdje." Neki drugi strani posjetitelji smatraju da se ipak radi o spektaklu. Amerikanci, koji dolaze na osmatračnicu, isto su tako podijeljenih mišljenja. Scott Wolman je došao iz New Jerseya, točno preko puta New Yorka, s druge strane rijeke Hudson. "Siguran sam da postoje ljudi koji dođu ovdje samo da bi snimili fotografije; za njih je to samo još jedna turistička atrakcija. Ja, međutim, mislim da svatko osjeća potrebu da bude dijelom onoga što se zbiva na ruševinama. Ne možemo svi raditi ono što rade stručnjaci, dolje na ruševinama; ne možemo svi biti izravno uključeni u zbivanja. Čitava zemlja osjeća se povezana ovom tragedijom, i zato mislim da je osmatračnica dobra stvar, jer svakome omogućuje da se osjeti izravno uključen u zbivanja na Ground Zero. I ja sam došao upravo iz tog razloga." Njujorčanin Kari Ridju, upravo suprotno, vjeruje da osmatračnica mjesto tragedije pretvara u, kako on to kaže, Disneyland. Umjesto spomena na one koji su poginuli, spomena na tragediju koja je pogodila čitavu zemlju, kaže on, osmatračnica nudi spektakl. Za razliku od njega, njujorški vatrogasac Kevin Hennefin, veteran sa 19 godina staža, koji je u rujanskim napadima izgubio mlađeg brata i nekoliko kolega, osmatračnicu doživljava kao mjesto odavanja pošte povrh masovne grobnice. "To boli. Premda razumijem potrebu ljudi da vide ovo mjesto, osobno bih želio da nastavimo sa životom. No, ipak želim i da se ljudi sjećaju svih onih koje sam i sam izgubio. Što više ljudi dođe ovdje i ode zadržavši u srcu uspomenu na poginule, to više vidim opravdanja za osmatračnicu." Ukoliko uspije osigurati financijska sredstva, njujorška gradska uprava izgradit će na mjestu ruševina Svjetskog trgovinskog centra još tri osmatračnice.